En 27-årig mand fra Hobro blev torsdag kendt skyldig i forsøg på manddrab ved at have planlagt flere masseskyderier, ligesom han også blev kendt skyldig i overtrædelse af våbenloven. Retten i Aalborg idømte den 27-årige mand en anbringelsesdom på psykiatrisk afdeling. Den tiltaltes forsvarer Ulrik Andreas Henriksen er tilfreds med, at alle nævninge og dommere var enige om, at den 27-årige ikke havde planer om at foretager masseskyderier på skoler i Nordjylland eller i børnehaver. -	Når det er sagt, så er jeg utilfreds med skyldskendelsen, siger han. -	Min klient fastholder, at han aldrig haft haft egentlig hensigt til at gøre andre mennesker fortræd. Han har bare haft nogle fantasier og nogle fascinationer. Anklager i sagen, Kim K. Kristensen fra Nordjyllands Politi, er dog tilfreds med dommen. -	Retten har jo i meget vidt omfang fulgt anklagemyndighedens synspunkt i den her sag, og desuden også idømt den foranstaltning, som anklagemyndigheden har nedlagt påstand om, siger han. Anbringelse på psykiatrisk afdeling Den 27-årige himmerlænding er blevet idømt en anbringelsesdom på psykiatrisk afdeling. Dommen om psykiatrisk behandling er på ubestemt tid, men selve opholdet på psykiatrisk afdeling er på maksimalt fem år. -	Retten har jo ganske nøje vurderet de handlinger, som den tiltalte har foretaget sig efter 2018, hvor han jo selv har forklaret, at han indså, at det var en fantasi, siger Kim K. Kristensen. -	Der har retten jo så lagt afgørende vægt på, at der har været tale om så intense handlinger, at det ikke har været nogen fantasi. Selvom den 27-årige gerne ville have været frifundet, er det bedre, at han får hjælp i stedet for en fængselsstraf, fastslår forsvareren. -	Han har jo fået en dom, hvor han ikke skal have en straf, men hvor han skal have noget hjælp, og der er han enig i, at han ikke skal have en straf, men hjælp, siger forsvarsadvokat Ulrik Andreas Henriksen. En usædvanlig sag Den tiltalte har hele vejen igennem retssagen holdt fast i, at det hele var en fantasi, som han aldrig havde til hensigt at føre ud i livet. -	Han var overrasket over skyldkendelsen og uenig i skyldkendelsen, siger Ulrik Andreas Henriksen. - Han fastholder, at han aldrig har haft til hensigt rent faktisk at gøre det, og det kun er en fantasiforbrydelse, og det er jo en interessant sondring, så derfor har det været en spændende sag også. Det var et enigt nævningeting, der har fundet den 27-årige skyldig i alle tre forhold, han er tiltalt for. -	Det har været en meget, meget usædvanlig sag - det er jo heldigvis første gang, at vi står med en sag af den her karakter, siger anklager Kim K. Kristensen. -	Det har også været vigtigt, at politiet har valgt det helt rette tidspunkt at skride ind i forhold til at få stoppet den her meget alvorlige forbrydelse, det ellers kunne have blevet til.

Opsummering:
Torsdag blev en 27-årige mand fra Hobro kendt skyldig og idømt en anbringelsesdom på psykiatrisk afdeling for at planlægge et eller flere skoleskyderier. Han ville dog gerne have været frifundet.